ועדת העבודה, הרווחה והבריאות, כנסת 17, פרוטוקול מספר 417, 2008-03-19 10:00

יצחק גלנטי: בוקר טוב לכולם, אני פותח כאן את הישיבה בנושא הצעת חוק הביטוח הלאומי, (תיקון מס' 109), התשס"ח-2008, אשר למעשה קבילה ואושרה לקראת קריאה שניה ושלישית, אלא מה?

יצחק גלנטי: היועצת המשפטית ג'ודי וסרמן מבקשת לעלות נושא לצורך הבהרה מבחינת תיקון טעות שחלה בנוסח הצעת החוק.

יצחק גלנטי: בבקשה היועצת המשפטית ג'ודי וסרמן.

ג'ודי וסרמן: תודה רבה אדוני, הוועדה דנה ב- 11 במרץ ואישרה את הצעת החוק לקריאה שניה ושלישית בנוסח שמונח לפני חברי הוועדה, בישיבה שקדמה לישיבה של ה-11 מרץ, וב- 11 במרץ בקשתה של הוועדה היתה כי תוספת הגיל שמתווספת לקצבת הזקנה וקצבת השאירים לא תהיה כחלק מהקצבה הבסיסית כדי לא לפגוע באוניברסאליות אלא תהיה תוספת נפרדת שתשולם בנוסף לקצבה הבסיסית, אלא מה, באותה ישיבה, הוועדה לא התייחסה לתוספת וותק ולתוספת דחית קצבה שמחושבת על הקצבה הבסיסית.

ג'ודי וסרמן: אדם שצבר וותק למעלה מעשר שנים במדינה, וותק בקצבת הזקנה ב- 10 שנים, על כל שנה מהשנה ה- 11 עד למקסימום שנקבע בחוק הוא זכאי ל- 2% נוספים, 2% האלה מחושבים על קצבת הזקנה הבסיסית.

ג'ודי וסרמן: החלטת החוק הממשלתית היתה שתוספת גיל תתוסף, שהיא תהיה חלק מהקצבה הבסיסית ולכן תוספת הוותק חושבה גם על התוספת גיל, ברגע שהוועדה ----- את תוספת הוותק לתוספת מיוחדת, אותה תוספת וותק מחושבת רק על הקצבה הבסיסית ולא על קצבת הגיל שעכשיו היא תוספת שעומדת בפני עצמה, וכמו כן לגבי תוספת קביעת קצבה, זה אותו עקרון של תוספת וותק.

ג'ודי וסרמן: מה שאני מבקשת מהוועדה שהיא תבהיר האם כוונת הוועדה היתה שתוספת וותק ותוספת דחיית קצבה תחושב רק על הקצבה הבסיסית או שמא היא תחושב גם על תוספת הגיל שהיא לא חלק מהקצבה הבסיסית אלא משולמת כתוספת נפרדת?

ג'ודי וסרמן: וכמו כן לגבי קצבת שאירים.

יצחק גלנטי: תודה רבה, מאחר והוועדה דנה בהצעת החוק הממשלתית והיא הפרידה אך ורק, אני יכול להקריא לכם, בדברי ההסבר של הצעת החוק הממשלתית נאמר אני מצטט "עוד יודגש כי על תוספת זו יחולו ההוראות החלות על הקצבה עצמה", ולכן כאשר הוועדה קיימה את דיוניה היא קיימה את דיוניה בצמידות לאותה הצעת חוק ממשלתית והיא לא יתרה את הסעיפים האלה מתוך אותה הצעת החוק, אלא בעצם רק קבעה דבר אחד שיש צורך להפריד בין, יש צורך להפריד בין תשלומי הביטוח הלאומי מתשלומי האוצר, אלו שני דברים שונים ולכן התשלומים של הביטוח הלאומי הם יהיו אוניברסאליים, מה שמגיע תוספת גיל יתן בנפרד, אבל הוועדה לא שללה את הנאמר כאן כי אכן על כל תוספת זו יחולו ההוראות החלות על הקצבה עצמה.

יצחק גלנטי: אני חושב שהדברים ברורים.

ג'ודי וסרמן: אם כך מה שאדוני אומר שתוספת וותק ותוספת דחיית קצבה יחולו גם על הקצבה הבסיסית וגם על תוספת הגיל.

יצחק גלנטי: אמת, וגם על תוספת הגיל.

יצחק גלנטי: האם מישהו מנציגות הממשלה רוצה להגיב?

משה ברסימנטוב: לשאירים?

ג'ודי וסרמן: לשאירים רק וותק וזקנה וותק ודחיית קצבה.

סופה לנדבר: יכול להיות שזה כאן ויכול להיות שלא, אני אתמול בוועדה לפניות ציבור קיבלתי מספר פניות מקשישים לגבי, שאנחנו עושים בחוק או בהצעת החוק של הביטוח הלאומי, אני מבקשת לשאול אותך אדוני היושב ראש, יש פחד מסוים אצל הקשישים כשהם עוברים, בזמנו הם היו נכים והם הגיעו לגיל פנסיה, הם מקבלים במקום קצבת זקנה והבטחת הכנסה, הם מקבלים את הסכום שהם קיבלו כנכים, יש גם אלמנות ואלמנים וישנם גם אנשים שהספיקו לעבוד כמה שנים ויש להם תוספת של איזו פנסיה, גלובלית אותו סכום שמקבלים אנשים עם השלמת הכנסה, אבל ההתייחסות לכל ההטבות ששוות כסף כמו הנחה בארנונה וכל ההנחות שהם מקבלים ממשרד הבריאות וחוק של תעריפי חשמל סוציאליים וכן הלאה והלאה שהם שווי גדול, לעיתים זה מאות שקלים ולעיתים זה יותר מאלף שקל לחודש ולאנשים זה מאוד משמעותי.

סופה לנדבר: לפי החוק הקיים היום בביטוח הלאומי, אם אין השלמת הכנסה, זאת אומרת הכותרת השלמת הכנסה, מה שהם לא יכולים לקבל הטבות, אני שואלת האם בזמן שיש הצעת חוק האם לא צריכים להתייחס בחוק הזה.

ג'ודי וסרמן: לא הבנתי גבירתי לאיזו אוכלוסיה את מתייחסת.

סופה לנדבר: אלו הם אנשים קשישים שאדם רגיל שאין לו שום תוספות ואין לו שום דבר, הוא מקבל קצבת זקנה שיש שם כותרת השלמת הכנסה, חלק של כסף שהוא מקבל גלובלי נקרא השלמת הכנסה.

ג'ודי וסרמן: אם הוא זכאי.

סופה לנדבר: אני מדברת על אנשים שלפני הפנסיה היו נכים או אנשים שהפכו להיות אלמנים או אנשים שהרוויחו פנסיה נמוכה, גלובלית מקבלים את אותו הסכום שמקבלים אנשים עם השלמת הכנסה, ההפרש יכול להיות שקל עד חמישים שקלים, אבל בהתייחסות לאנשים האלה הם לא מקבלים שום תוספות ושום הנחות שהם שוות כסף, אני שואלת, כעת בזמן שאנחנו מביאים את הצעת החוק הזו יכול להיות שצריכה להיות התייחסות.

יצחק גלנטי: צר לי לומר לך, ראשית הדיון הגיע כי היתה בעיה, אם אינני טועה ישנה אפילו הצעת חוק לתיקון המצב.

סופה לנדבר: של ליה שמטוב, זה לא זה.

יצחק גלנטי: חלק, אז אולי יש מקום להגיש הצעת חוק מורחבת יותר.

סופה לנדבר: אולי אפשר כאן לנצל את ההזדמנות?

יצחק גלנטי: לא, לא אנחנו כבר אחרי אישור החוק, זו בסך הכל היתה ישיבה לצורך הבהרה כדי שהדברים יהיו ברורים ושלא יהיה דברים בספק לגבי ההחלטה .

יצחק גלנטי: עוד מישהו רוצה להתייחס?

אריה אלדד: למוסד לביטוח לאומי ישנה הסתייגות מהעניין?

יצחק גלנטי: לא, עד כמה שידוע לי יש לאוצר הסתייגות.

משה ברסימנטוב: עמדת האוצר, עמדת שר האוצר היא עדיין בתוקף שהחוק צריך להיות במתכונת המקורית שהוצעה על ידי הממשלה.

ג'ודי וסרמן: הוגשה הסתייגות של משרד האוצר להחזיר את זה למתכונת המקורית.

משה ברסימנטוב: והיא עדיין בתוקף.

יצחק גלנטי: בסדר זה נשאר.

יצחק גלנטי: רבותיי סגרנו את הדיון, תודה רבה.